**Del 1**

I dette essayet vil jeg utforske følgende spørsmål: *Hvordan kan Klafkis epoketypiske nøkkelproblemer knyttes opp mot de tre tverrfaglige temaene i overordnet del av læreplanen?*

Wolfgang Klafki var en tysk pedagog og didaktiker. I boken pedagogisk grunnlagstenkning- kunnskap, læring og danning i læreprofesjonen (2023), skriver Irene Haslund et eget kapitel om Klafkis danningsdidaktikk og dybdelæring. Som en del av danning og dybdelæring snakker Klafkis om de epoketypiske nøkkelproblemene. Han referer til sentrale utfordringer og spørsmål som er karakteristiske for en bestemt tidsepoke eller samfunnskontekst. Disse problemene er viktige for å forstå samfunnet, kulturen og menneskers liv og han mener alle elever bør kunne få et innblikk og fordype seg i (Haslund, 2023, s.213). Disse problemene er:

1. *Fred, dvs. hvordan skape og bevare et internasjonalt samkvem uten væpnede konflikter*
2. *Miljø, dvs. hvordan utvikle måter å organisere samfunn og livet på som skaper en bærekraftig likevekt mellom mennesker og miljøet*
3. *Sosial likhet, dvs. hvordan avskaffe sosial urettferdighet, for eksempel mellom sosiale klasser og lag, mellom menn og kvinner, mellom de som har jobb, og de som ikke har jobb*
4. *Forholdet mellom de såkalte industriland og utviklingsland*
5. *Farer ved og muligheter med henblikk på tekniske informasjons- og kommunikasjonsmedier, dvs. hvordan bruke slike medier på en konstruktiv måte*
6. *Den menneskelige seksualitet og forholdene kjønnene imellom*
7. *Verdipluralisme, i lys av den morderne sekulariseringsprosessen, dvs. spørsmålet om individuell identitetsdannelse, utvikling av evnen til å beskjeftige seg med meningsspørsmål, med etiske og religiøse orienteringsproblemer*

(Haslund, 2023, s.213)

I denne oppgaven vil jeg se på hvordan disse epoketypiske nøkkelproblemene kan knyttes opp mot de tre tverrfaglige temaene. I læreplanverkets overordnet del er det innført tre tverrfaglige temaer: folkehelse og livsmestring, demokrati og medborgerskap og bærekraftig utvikling. Disse tar utgangspunkt i aktuelle samfunnsutfordringer som krever engasjement og innsats fra både enkeltmennesker og felleskapet i lokalsamfunnet, både nasjonalt og global. Skolen skal legge til rette for læring innenfor de tre tverrfaglige temaene, for å forberede elever på å møte utfordringer i det moderne samfunnet (Kunnskapsdepartementet, 2017, s.13).

**Del 2**

Når jeg snakker med elever både under praksisperiodene og i min jobb som vikar, har mange unge en bekymring for fremtiden. Dette har også ulike undersøkelser vist de siste årene. For eksempel viser NHO sin UNG- rapport fra 2022 (NHO, 2022) at bekymringer blant unge er svært reelt. Undersøkelsen viser blant annet at ungdom er mest bekymret over økte priser, krig og uro i verden, etterfulgt av klimaendringer og ødeleggelse av natur og miljø (NHO, 2022, s.9). Disse ungdommene er elever i skolen, og jeg som lærer vil møte disse menneskene daglig. Unges pessimisme må tas på alvor. Disse elevene er fremtidens borgere. En av skolens viktigste oppgaver er at «*elevene skal utvikle kunnskap, ferdigheter og holdninger for å kunne mestre livene sine og for å kunne delta i arbeid og fellesskap i samfunnet. De skal få utfolde skaperglede, engasjement og utforskertrang*» (Opplæringsloven, 1998, §1-1). De tre tverrfaglige temaene i læreplanverket tar utgangspunkt i disse aktuelle utfordringene vi møter i samfunnet. De tre tverrfaglige temaene skal arbeides med i alle fag og målet er at elevene skal forstå hvordan vi gjennom kunnskap og samarbeid kan finne løsninger, og lære sammenhengen mellom handlinger og konsekvenser (Kunnskapsdepartementet, 2017, s.13). Klafki understreker også viktigheten av at målet ikke er å finne løsninger til de epoketypiske nøkkelproblemene som han fremhever. Han viser til begrepet dannelse, nemlig å drøfte samtids- og fremtidsproblemene, og at det muliggjør ulike svar og dermed ulike handlingsmuligheter. Elever skal oppleve viktigheten av nåde selvstendighet og medansvar, altså å danne sin egen mening (Haslund, 2023, s.214).

**Del 3**

Med nøkkelproblemer mener Klafki noe som rommes innenfor en historisk periode. NHO sin UNG- rapport viser ulike bekymringer blant unge i dag, og andel bekymret rundt de ulike utfordringer blant unge. Som nevnt tidligere er de tre største bekymringene blant ungdom i dag økte priser, krig og uro i verden, etterfulgt av klimaendringer og ødeleggelse av natur og miljø (NHO, 2022, s.9). Dette er fult forståelig ettersom dette er utfordringer vi som samfunn står ovenfor i dag og utviklingen er dessverre heller ikke noe positiv i disse bekymringene. Fred, miljø og sosial likhet er også tre av Klafkis nøkkelproblemer. Skolens ansvar blir tydeligere med innføringen av de tre tverrfaglige temaene, og som et utgangspunkt i planleggingen av undervisningen.

Nå skal jeg se på hvordan Klafkis epoketypiske nøkkelproblemer kan knyttes opp mot de tre tverrfaglige temaene.

**Bærekraftig utvikling** – Klafkis nøkkelproblemer kan bidra til å forstå de historiske og sosiale sammenhengene som har ført til dagens utfordringer knyttet til klima og miljø. For eksempel kan spørsmål om industrialisering, utviklingen av teknologien eller forbrukerkulturen være relevante og temaer som fattigdom, konflikter, helse, likestilling og utdanning er også en del. Å forstå disse dilemmaene og utviklingstrekkene i samfunnet er viktig, og i tillegg til hvordan de kan håndteres. Her spiller forståelsen av sammenhengen mellom sosiale, økonomiske og miljømessige forhold inn. Utviklingen av elevens kompetanse til å være i stand til å ta ansvarlige valg og handle etisk og miljøbevisst er en viktig del, også av skolens danningsoppdrag (Kunnskapsdepartementet, 2017, s.14).

**Demokrati og medborgerskap** – Demokrati og medborgerskap som tverrfaglig tema i skolen skal gi elevene kunnskap om demokratiets forutsetninger, verdier og spilleregler, og gjøre elevene i stand til å delta i demokratiske prosesser (Kunnskapsdepartementet, 2017, s.13). Klafkis nøkkelproblemer kan bidra til å utforske både historiske spørsmål og samtidens spørsmål knyttet til demokrati, sosial rettferdighet og sentrale menneskerettigheter, som ytringsfrihet, stemmerett og organisasjonsfrihet. Gjennom arbeid med temaet skal elevene forstå sammenhengen mellom individets rettigheter og plikter i samfunnet. «*Skolen skal stimulere elevene til å bli aktive medborgere, og gi dem kompetanse til å delta i videreutviklingen av demokratiet i Norge*» (Kunnskapsdepartementet, 2017, s13-14).

**Folkehelse og livsmestring** – Folkehelse og livsmestring skal gi elevene kompetanse som fremmer god psykisk og fysisk helse (Kunnskapsdepartementet, 2017, s.13). Klafkis nøkkelproblemer kan belyse de historiske og sosiale faktorene som påvirker folks helse og livskvalitet. Utfordringer knyttet til urbanisering, sosioøkonomiske forskjeller og mental helse er svært relevant. Et samfunn som legger til rette for gode helsevalg, har stor betydning for folkehelsen. Temaet skal bidra til at elevene lærer å håndtere både medgang og motgang, og ulike utfordringer på en best mulig måte, samt å støtte andre i deres livsmestring.

I denne oppgaven har jeg gjort rede for hvordan Klafkis epoketypiske nøkkelproblemene kan knyttes opp mot de tre tverrfaglige temaene i overordnet del av læreplanen. Videre hadde det vært spennende å utforske hvordan disse nøkkelproblemene til Klafkis henger dypere sammen med danning og dybdelæring i skolen.

**Referanser**

**Haslund, I. (2023).** *Pedagogisk grunnlagstenkning: Kunnskap, læring og danning i*

*læreprofesjonen*. Cappelen Damm Akademisk.

**Kunnskapsdepartementet. (2017).** *Overordnet del- verdier og prinsipper for*

*grunnopplæringen*. Fastsatt som forskrift ved kongelig resolusjon. Læreplanverket for Kunnskapsløftet 2020. <https://www.regjeringen.no/contentassets/53d21ea2bc3a4202b86b83cfe82da93e/overordnet-del---verdier-og-prinsipper-for-grunnopplaringen.pdf>

**Næringslivets Hovedorganisasjon (NHO). (2022).** *Innsikt om unge til årskonferansen- en*

*landrepresentativ kvantitativ undersøkelse for NHO*. Opinion. <https://www.nho.no/contentassets/a82a82fcee104a88ae43c01399707f09/nhos-ung-undersokelse-2023.pdf>

**Opplæringsloven. (1998).** *Lov om grunnskolen og den videregående opplæringa* (LOV-1998-

07-17-61). Lovdata. <https://lovdata.no/dokument/NL/lov/1998-07-17-61>